Sondajul realizat de IMAS, la comanda Europa FM, arată că favorit rămâne Klaus Iohannis, cu puțin peste 45 de procente.

Următorul clasat, la mare distanță, este Mircea Diaconu, sustinut de ALDE și Pro România, care ar lua 16,6% din voturi. E pentru prima oară când numele său este inclus în Barometrul Europa FM.

Al treilea clasat, potrivit Barometrului Europa FM, este Dan Barna care scade față de luna august la 14, 2%.

Urmează Viorica Dăncilă cu 12,4, în creștere cu 4 procente.

Theodor Paleologu care candidează din partea PMP ar aduna 7,7%. Şi el apare pentru prima oară în Barometrul Europa FM.

Dacă duminica viitoare ar avea loc alegeri pentru Parlament, cu ce partid ar vota românii?

Cât despre alegerile pentru Parlamentul România, PNL rămâne în fruntea opțiunilor de vot.

PSD trece pe locul doi și devansează Uniunea Salvați România – diferența fiind de aproape două procente.

Dacă alegerile parlamentare ar avea loc acum, în loc de anul viitor, 27,7 dintre cei care spun că ar merge sigur la vot ar opta pentru PNL, arată Barometrul EFM, realizat de IMAS în luna septembrie, în scădere cu aproape un procent și jumătate față de luna august.

PSD trece pe locul doi cu 19,5%, în creștere cu aproape două procente față de luna august.

USR pierde aproape două procente și că cade pe locul trei – cu 17,9%.

Pe locul 4, dar la distanță considerabilă, se află parlamentarii Pro România, partidul fostului premier Victor Ponta, cu 9.1%, în ușoară creștere față de august.

Locul 5 este ocupat, în continuare de ALDE, formațiunea condusă de Călin Popescu Tăriceanu. Fostul partener de guvernare al PSD scade cu aproape un procent, la 6.2%.

Urmează formațiunea condusă de Dacian Cioloș – PLUS ajunge acum la 5.7%.

UDMR ajunge la 5,3 procente, în ușoară creștere față de luna august. Câștigă puțin și PMP și ajunge la 3,3 % din intențiile valide de vot.

Sondajul IMAS, la comanda Europa FM, a fost realizat în perioada 9-28 septembrie pe un eșantion de 1010 persoane cu vârste de peste 18 ani. Marja de eroare +/- 3%. S-a folosit metoda CATI (Computer Assisted Telephone Interviewing). Sistemul CATI reprezintă o metodă de colectare a datelor de sondaj pe baza unui chestionar standardizat aplicat prin telefon persoanelor selectate aleator prin procedura RDD (random digit dialing).